钦定古今图书集成/明伦汇编/人事典/第017卷 > 《本草纲目》 > 《附方》
## 钦定古今图书集成/明伦汇编/人事典/第017卷 > 《本草纲目》 > 《附方》

斩三尸法：《太上元科》云：“常以庚辰日去手爪，甲午日
去足爪。每年七月十六日，将爪甲烧灰，和水服之，三
尸九虫皆灭，名曰斩三尸。一云：甲寅日三尸游两
手，剪去手爪甲。甲午日三尸游两足，剪去足爪甲，
消除脚气。每寅日割手足甲，少侵肉，去脚气。”〈外台秘要〉
破伤中风：手足十指甲香油炒研，热酒调呷服之，汗
出便好。《普济》：治破伤风，手足颤掉搐摇不已。用人
手足指甲烧存性六钱，姜制南星、独活、丹砂各二钱，
为末。分作二服，酒下立效。

《阴阳易病》：用手足爪甲二十片，中衣裆一片，烧灰，分
三服，温酒下。男用女，女用男。

小儿腹胀：父母指爪甲烧傅乳上饮之。〈千金方〉
《小便转胞》：自取爪甲烧灰，水服。

男女淋疾：同上。〈并肘后方〉

小便尿血：人指甲半钱，头发一钱半，烧研末，每服一
钱，空心温酒下。〈圣济录〉

妊妇尿血：取夫爪甲烧灰，酒服。〈千金方〉

胞衣不下：取本妇手足爪甲烧灰酒服，即令有力妇
人抱起，将竹筒于胸前赶下。〈圣惠方〉

诸痔肿痛：蚕茧内入男子指甲令满，外用童子顶发缠裹，烧存性，研末，蜜调傅之，仍日日吞牛胆制过槐
子，甚效。〈万表积善堂方〉

针刺入肉凡针折入肉，及竹木刺者，刮人指甲末，用
酸枣捣烂涂之，次日定出。〈圣惠方〉

飞丝入目：刮爪甲末，同津液点之，其丝自聚拔出也。
〈危氏得效方〉

物入目中，左手爪甲刀刮屑末，灯草蘸点翳上，三次
即出也。

斑痘生翳同上。
一切目疾，并以木贼擦，取爪甲末同朱砂末等分研
匀，以露水搜丸芥子大，每以一粒，点入目内。〈圣惠方〉
目生花翳：刀刮爪甲，细末和乳点之。〈集简方〉
《目生球管》：手爪甲烧灰，贝齿烧灰、龙骨各半两，为末，
日点三四次。〈圣惠方〉

积年泻血，百药不效：用人指甲炒焦，麝香各二钱半，
干姜炮三两，白矾枯过、败皮巾烧灰各一两，为末。每
粥饮一钱，日三服。〈圣济总录〉